तेज रफ्तार बस ने सिपाही को 50 मीटर तक घसीटा,मौत
समन-वारंट तामील कराने जा रहे पड़ाव थाने के सिपाही जमुना प्रसाद मिश्रा को तेज रफ्तार बस ने भिंड रोड पर बीएसएफ कॉलोनी के सामने टक्कर मार दी। ड्राइवर टक्कर मारने के बाद बस को भगाने के फेर में सिपाही को लगभग 50 मीटर तक घसीट ले गया। हादसे में श्री मिश्रा के सिर में गंभीर चोट आई और माैके पर ही उनकी मौत हो गई। श्री मिश्रा के सिर पर हेलमेट था, हादसे में वह भी टूट गया। पुलिस ने बस को जब्त कर लिया है जबकि ड्राइवर भागने में सफल हो गया। हादसे के बाद एसपी हरिनारायणचारी मिश्रा भी सिपाही के परिजन को सांत्वना देने के लिए पोस्टमार्टम हाउस पर पहुंचे थे।
पड़ाव थाने में पदस्थ सिपाही जमुना प्रसाद मिश्रा (45) शनिवार की दोपहर समन-वारंट तामील कराने के लिए दीनदयाल नगर जा रहे थे। जैसे ही वह बीएसएफ कॉलोनी के गेट पर पहुंचे तभी क्राम्प्टन ग्रीव्ज कंपनी की बस क्रमांक एमपी 07 पी 0614 ने उनकी बाइक में टक्कर मार दी। टक्कर मारने के बाद ड्राइवर ने बस नहीं रोकी और लगभग 50 मीटर तक श्री मिश्रा को घसीटता हुआ ले गया। इसके बाद ड्राइवर बस छोड़कर भाग निकला।
परिजन से पूछताछ करती पुलिस। फोटो: भास्कर
जहां डिवाइडर नहीं वहीं हादसे ज्यादा
भिंड रोड पर जो भी हादसे होते हैं उनमें ज्यादातर डीडी नगर से गिरगांव तक के इलाके में होते हैं। इस क्षेत्र में डिवाइडर नहीं हैं। शनिवार की शाम को भी हादसा इसी क्षेत्र में हुआ था। पुलिस अफसरों ने इस क्षेत्र में हादसे की वजह का अध्ययन किया। उनके मुताबिक इस ओर प्रशासन का ध्यान दिलाया जाएगा।
एक सप्ताह में सड़क हादसे में दूसरे पुलिसकर्मी की मौत : भिंड रोड पर बीएसएफ कॉलोनी के सामने एक सप्ताह में यह दूसरा हादसा हुआ है, जिसमें पुलिसकर्मी की मौत हुई है। इससे पहले मालनपुर थाने में पदस्थ हवलदार राघवेंद्र सिंह चोरी के मामले की पड़ताल करने के लिए आ रहे थे। इसी दौरान उन्हें तेज रफ्तार वाहन ने टक्कर मार दी थी।
हेलमेट भी जान नहीं बचा पाया
सीएसपी डीवीएस भदौरिया का कहना है श्री मिश्रा ने हेलमेट पहन रखा था लेकिन तेज रफ्तार बस की टक्कर से हेलमेट भी टूट गया। प्रत्यक्षदर्शियों का कहना था कि तेज रफ्तार बस टक्कर मारने के बाद घसीटती ले गई इसलिए उनका हेलमेट टूटा और सिर में गंभीर चोट आई।
अनुकंपा नियुक्ति हुई थी सिपाही की : हादसे का शिकार हुए सिपाही श्री मिश्रा की 1995 में पुलिस में अनुकंपा नियुक्ति हुई थी। पिछले 2 साल से वह पड़ाव थाने में पदस्थ थे। उनके परिवार में दो बेटे हैं।
जमुना प्रसाद मिश्रा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva